Il-Kummissjoni tilqa' l-ftehim politiku tal-lum mill-Parlament Ewropew u l-Kunsill dwar il-proposta tal-Kummissjoni għal Faċilità ġdida ta' Self għas-Settur Pubbliku (PSLF). B'dan, intlaħaq qbil dwar il-proposti kollha tal-Mekkaniżmu għal Tranżizzjoni Ġusta (JTM), u dawn il-proposti qed jistennew l-approvazzjoni finali mill-Parlament Ewropew u mill-Kunsill. Il-Faċilità hija speċifikament immirata lejn l-entitajiet pubbliċi, u toħloq kundizzjonijiet preferenzjali ta' self għal proġetti li ma jiġġenerawx biżżejjed dħul biex ikunu finanzjarjament vijabbli. Hija tikkonsisti f'taħlita ta' għotjiet (EUR 1.5 biljun) mill-baġit tal-UE u self (EUR 10 biljun) ipprovduti mill-Bank Ewropew tal-Investiment (BEI). L-appoġġ tal-għotja se jiżdied mas-self tal-BEI u se jnaqqas il-piż finanzjarju għall-benefiċjarji u jżid l-attraenza tal-investimenti kkonċernati. Se jingħata appoġġ konsultattiv lill-benefiċjarji, permezz taċ-ċentru ta' konsulenza stabbilit skont l-InvestEU. Il-Kummissarju għall-Koeżjoni u r-Riformi, Elisa Ferreira, qalet: “Din il-Faċilità hija għodda importanti biex tgħin lir-reġjuni u l-komunitajiet tagħna jegħlbu l-isfidi li jirriżultaw mit-tranżizzjoni klimatika. Hija se tikkompleta s-sett ta' għodod tagħna għall-appoġġ ta' dawk li jgħixu f'reġjuni ta' tranżizzjoni ġusta biex jiżviluppaw ħiliet ġodda u joħolqu negozji u impjiegi ġodda. Huwa importanti ħafna li nistgħu nagħmlu dan illum, ftit jiem biss wara l-ftehim dwar liġi dwar il-klima. Billi ntaffu l-ispejjeż tat-tranżizzjoni, se ngħinu lill-UE biex tilħaq l-għanijiet tan-newtralità klimatika għall-2050. Nistenna bil-ħerqa l-adozzjoni finali tar-Regolament ħalli jkun jista' jibda l-finanzjament addizzjonali għal tranżizzjoni koeżiva u bidu ġdid għar-reġjuni u n-nies milqutin.” Fit-twettiq tal-Patt Ekoloġiku Ewropew, il-Faċilità se tgħin biex jiġu indirizzati l-isfidi soċjoekonomiċi tat-tranżizzjoni lejn in-newtralità klimatika fl-aktar territorji affettwati kif identifikati fil-Pjanijiet ta' Tranżizzjoni Ġusta territorjali. Hija se tikkomplementa ż-żewġ pilastri l-oħrajn tal-Mekkaniżmu għal Tranżizzjoni Ġusta jiġifieri l-Fond għal Tranżizzjoni Ġusta (JTF) u skema tal-InvestEU għal tranżizzjoni ġusta ddedikata għal hekk. B'mod ġenerali, il-Faċilità mistennija timmobilizza bejn EUR 25 biljun u EUR 30 biljun f'investimenti pubbliċi tul is-7 snin li ġejjin. Il-BEI se jkun is-sieħeb finanzjarju ewlieni. Madankollu, ir-Regolament jipprevedi l-possibbiltà ta' kooperazzjoni ma' sħab finanzjarji oħrajn, f'każ ta' żieda possibbli fir-riżorsi iktar 'il quddiem. Il-Faċilità se tiġi implimentata b'ġestjoni diretta, mill-Kummissjoni u mill-Aġenzija Eżekuttiva Ewropea għall-Klima, għall-Ambjent u għall-Infrastruttura (CINEA), u se tipprovdi appoġġ għal proġetti individwali jew permezz ta' qafas ta' self. L-elementi ewlenin tal-kompromess jinkludu: Il-Passi li Jmiss Wara l-finalizzazzjoni teknika tat-test li jirrifletti l-ftehim politiku, il-Parlament Ewropew u l-Kunsill se jkollhom japprovaw it-test li jippermetti li r-Regolament jidħol fis-seħħ. B'mod parallel, jeħtieġ li r-Regolament dwar il-JTF jiġi ppubblikat fil-ġurnal uffiċjali u jeħtieġ li t-TJTPs jiġu ppreżentati lill-Kummissjoni u jiġu adottati. L-ewwel sejħiet għal proposti taħt il-Faċilità għandhom jitnedew fit-tieni nofs tal-2021. Sfond Il-Faċilità ta' Self għas-Settur Pubbliku (PSLF) hija waħda mit-tliet pilastri tal-Mekkaniżmu għal Tranżizzjoni Ġusta (JTM), li huwa parti mill-Patt Ekoloġiku Ewropew biex tinkiseb in-newtralità klimatika tal-UE sal-2050. Il-PSLF ġiet proposta mill-Kummissjoni fit-28 ta' Mejju 2020. Iż-żewġ pilastri l-oħra tal-JTM huma l-JTF (li dwaru ntlaħaq ftehim politiku mill-koleġiżlaturi f'Diċembru 2020) u skema tal-InvestEU għal tranżizzjoni ġusta ddedikata apposta (maqbula bħala parti mir-Regolament dwar l-InvestEU) fis-17 ta' Marzu 2021. Il-qafas ta' governanza tal-JTM huwa ċċentrat fuq it-TJTPs li l-Istati Membri se jħejju biex jidentifikaw l-aktar territorji milqutin ħażin mit-tranżizzjoni lejn in-newtralità klimatika sal-2050 u l-investimenti li se jgħinu l-bidla soċjoekonomika f'dawn it-territorji. It-tħejjija tat-TJTPs hija kundizzjoni ewlenija għall-ipprogrammar u sussegwentement għall-implimentazzjoni tar-riżorsi mill-JTF u l-pilastri l-oħra tal-JTM. Kull Stat Membru se jħejjihom flimkien mas-sħab interni rilevanti, fi djalogu mal-Kummissjoni, u billi jiżguraw li jkunu konsistenti mal-istrateġiji ta' speċjalizzazzjoni intelliġenti reġjonali u l-Pjanijiet Nazzjonali għall-Enerġija u l-Klima. Il-Kummissjoni se tadotta l-pjanijiet flimkien mal-programmi li jinvolvu l-appoġġ tal-JTF. Għal Aktar Informazzjoni Il-Fond għal Tranżizzjoni Ġusta